Mirjalol Qosimov: Uydagi o‘yinda g‘alaba qozonish vaqti keldi

Ertaga Osiyo Chempionlar ligasi nimchorak finali doirasida “Bunyodkor” Tailandning “Buriram Yunayted” klubini qabul qiladi. Uchrashuv oldidan bo‘lib o‘tgan matbuot anjumanida “Bunyodkor” klubi bosh murabbiyi Mirjalol Qosimov jurnalistlar savollariga javob qaytardi. Bu haqda Stadion.uz sayti xabar bermoqda.

 foto: fcbunyodkor.com
Mirjalol Qosimov:
— Bizni muhim va qiyin o‘yin kutib turibdi. Boisi, birinchi o‘yinda yutqazdik. Raqib yaxshi shakllangan, kuchli jamoa. Ular guruh bosqichida yapon va xitoy klublarini ortda qoldirdi. Oldimizda chorak finalga chiqish vazifasini qo‘yganmiz. Mehmonda ham yomon o‘yin ko‘rsatmadik. Lekin 2 ta xato tufayli gol o‘tkazib yubordik. “Buriram” o‘z o‘yida 5 ta himoyachi bilan o‘ynadi. Safarda ham bizning o‘yinimizni buzishga harakat qiladi. Men esa o‘z shogirdlarimga ishonaman. Umid qilaman, biz o‘zimizga kerakli natijani qo‘lga kiritamiz.
— Ignatiy Nesterovni ertangi o‘yinda ko‘rishimiz mumkinmi?
— Ignatiy hali o‘yinga to‘liq tayyor emas. Oldimizda bir kun vaqt bor. Nesterovning maydonga chiqish-chiqmasligi ertaga ma’lum bo‘ladi. Hozirda shifokorlar asosiy darvozabonimizni tayyorlashga harakat qilishyapti. Birinchi o‘yinda Murod Zuhurov yaxshi o‘ynadi. Unda anchadan beri o‘yin amaliyoti yo‘qligini va o‘yin safarda bo‘lganini inobatga olsak, u yomon o‘ynamadi.
— “Buriram Yunayted” jamoasi haqida nima deya olasiz?
— Jamoada yaxshi tarkib yig‘ilgan. Yaxshi saviyadagi mahalliy futbolchilar va legionerlar bor. Guruh bosqichi davomida jamoa juda tartibli o‘yin ko‘rsatib, murabbiyning barcha ko‘rsatmalariga to‘liq amal qilishdi. Birinchi o‘yinda 7 va 8-raqamli futbolchilar diskvalifikatsiya tufayli o‘yinni o‘tkazib yuborishdi. Sakkizinchi raqamli legioner yaxshi o‘yinchi ekanini guruh bosqichi o‘yinlarida ko‘rdik. Ular ertaga o‘yinga tushib, jamoa o‘yinini kuchaytirishsa kerak. Shunga qaramay, biz o‘z oldimizga qo‘yilgan vazifani uddalashga harakat qilamiz.
— Jamoa guruh bosqichida uy uchrashuvlarida g‘alaba qozona olmadi. Bunga esa, qaysidir ma’noda, maydon holatining yaxshi emasligi ham sabab bo‘lgandi...
— Guruhdagi o‘yinlarga e’tibor qaratsak, o‘z uyimizda 3 ta durang o‘ynab, safarda 2 ta g‘alaba va bitta durangga erishdik. Tailanddagi safar o‘yinida yutqazdik va endi navbat o‘z uyimizdagi g‘alabaga keldi (kuladi). Maydonning holati hali ancha yaxshilandi, lekin hali 100 foizga emas.
— Nesterovdan tashqari yana boshqa yo‘qotishlar bormi?
— Bor. Futbol to‘qnashuvli sport turi. Anvar G‘ofurov va Fozil Musayevda ham jarohat bor. Ular ertaga bizga yordam bera olishmaydi.